《题秦烈妇》
清代·徐士佳

节烈岂徇名，含章自流誉。地下矢相从，冰霜甘可茹。

渺矣翔太空，灵风振鸾驭。惠泉清且芬，锡山秀可踞。

白杨何萧萧，中有幽魂语。化作双鸿鹄，夜深自来去。

作者简介：字拙安，光绪丁丑进士，吏部验封司郎中，官至热河兵备道。清廉自矢，鼎革后几不能旋里。热河都统熊希龄赠之以金，始克成行。官谏垣时与同里吴侍御鸿甲并有声。民国初年邑修续志，缪京卿荃孙任总纂，先生任协纂。年七十馀卒。